**Az oklevele könyvvizsgálói képzés Számvitel nemzetközi szabályozása c. tantárgy 2016. november 17-ei írásbeli vizsgasorának 3. feladatpontja**

**3A) Feladat**

A HONT Kft. gazdasági vezetőjével az alábbi eseteket vitatták meg az IFRS pénzügyi kimutatások összeállításához. Fordulónap: december 31.

1. A vállalkozás hosszú távra bérelt egy termelési tevékenységre alkalmas épületet. A vállalkozás tevékenységi köre átalakul, így év végén úgy dönt, hogy az üzemre a továbbiakban nincs szükség. A havi bérleti díj 3 MFt. A szerződés értelmében a szerződés felmondása esetén kártérítésként 10 MFt-ot kell fizetni, vagy a felmondás szándékának jelzésétől további 3 hónapra még marad a bérlő, fizetve a havi bérleti díjakat. A szerződés rendelkezései szerint az üzem albérletbe nem adható.

2. A vállalkozás tárgyév február 1-jén vásárolt egy irodaépületet, amelyet kizárólag bérbeadással kíván hasznosítani. A bérbeadás a fordulónapig nem valósult meg. A bekerülési érték 600 MFt volt. Még nem rendelkeztek sem az épület minősítéséről, és nem végezték el az értékelést sem. Arról sincs elképzelésük, hogyan kellene megjeleníteni a pénzügyi kimutatásokban. Az értékbecslő szerint a fordulónapon az ingatlan valós értéke 575 MFt. A tervezett hasznos élettartam 40 év, maradványérték 100 MFt.

3. HONT Kft. egy új termékcsalád kifejlesztésével kapcsolatban a kutatási fázisban 100 MFt költség merült fel. A tárgyévben, augusztus 1-jén megállapították, hogy a fejlesztés technikailag, pénzügyileg megvalósítható. Az augusztus 1-éig felmerült közvetlen költségek összege 20 MFt. Az augusztus 1. után a fordulónapig felmerült költségek összege 50 MFt, amelyből 80%-ot minősítettek közvetlen költségnek (a többi felosztott, általános költség). A termékcsalád fejlesztésének további költsége nem volt, a gazdálkodó a termékcsalád kifejlesztésére szabadalmat kapott december 1-jén, amelynek időtartama 6 év. Megújítás nem lehetséges.

4. A vállalkozás tárgyév január 1-től egy termelő berendezést is bérel 6 évre, a bérleti díj éves 3 MFt, amely minden év végén fizetendő. A 6. év végén a bérbevevő élhet azzal az opcióval, hogy megvásárolja a gépet további 0,2 MFt megfizetésével, amely jelentősen alacsonyabb, mint a 6. év végére kalkulálható maradványérték. A műszaki felmérések szerint a gép gazdaságilag hasznos élettartama 8 év. HONT jelenleg a havi bérleti díjakat bérleti költségként számolja el. A kalkulált belső megtérülési ráta 8%.

5. HONT Kft. megállapodást kötött egy másik vállalkozással, amely értelmében a HONT Kft. 2016. szeptember 1-jén eladja egyik termelő gépsorát, mely tranzakció keretében a vevő megszerzi a gépsor tulajdonjogát. A gépsor bekerülési értéke 200 MFt volt, halmozott értékcsökkenése az értékesítés időpontjában 40 MFt volt. Az eladott gépet két éve használta a HONT Kft. Az eladási ár 165 MFt volt, amely megfelelt az eszköz valós értékének az értékesítés pillanatában.

Az értékesítéssel egy időben a bérbeadó a bérleti szerződés keretében visszakapja az eszközöket. A bérleti szerződés legfontosabb elemei a következők. A bérleti időszak kezdete 2016. szeptember 1. és a vége 2019. szeptember 1., azaz három év időtartamú. A bérleti időszak utolsó napján a HONT Kft. köteles visszaszolgáltatni a gépet, és ekkor a gép még nem fogja elérni gazdasági élettartamának jelentős részét. A gép fenntartási költségeit és biztosítását a bérleti időszak alatt a HONT Kft. rendezi.

A bérleti szerződés rendelkezései alapján a havi bérleti díj az első hat hónapban 1,8 MFt/hó, majd a fennmaradó időszakra 2,2 MFt/hó. A konstrukcióhoz kötődő implicit kamatláb: 6%. Az első fizetésre rögtön, a bérleti szerződés aláírásakor sor kerül. A könyvelő nem tudta értelmezni az eseményt, így nem számolt el még semmit az ügylet kapcsán.

**FELADAT**

A HONT Kft. a fenti eseményeket alapvetően nem kezelte sehogy kimutatásaiban. Ön a cég tanácsadója. Segítse a gazdasági vezetőt a válaszban saját véleménye megformálásával, és annak rövid indoklásával! Ahol szükséges, ott számítást is készítsen, mondja meg, hogy hogyan, milyen összegben hat a vagyonra és eredményre az egyes gazdasági esemény!

**3B) Feladat**

A HONT Kft. egy termelőgépével kapcsolatosan a következő információk állnak rendelkezésre. E gépet a HONT Kft. 2016-ban vásárolta. A gép megszerzésével összefüggésben a következő számlázott tételek merültek fel:

|  |  |
| --- | --- |
| Megnevezés | Összeg |
| Előlegként átutalt összegFolyósításkori árfolyam: 313 Ft/€ | 1, 5 M €  |
| Gép számlázott áraSzámlázáskori árfolyam: 315 Ft/€ | 2,5 M€ |
| Szállítási költség | 16 MFt |
| A gép használatának betanításához kapcsolódó költség | 3 MFt |
| Üzembe helyezési, tesztelési költségek | 5 MFt |

A fenti tételek mellett beszereztek 5 MFt értékben különféle speciális kenőolajokat. A kenőolajokat folyamatosan hasznosítják majd az gépekhez, kb. két havonta kell újratölteni a gépet. A megvásárolt mennyiség várhatóan 2 évig lesz elegendő.

A gép hasznos élettartama 10 év. A 10. év elteltével a gépet le kell bontani, amelynek az eszköz megszerzésekor becsült költsége 4 MFt. Az alkalmazandó diszkont ráta 5%.

A gép használatra kész állapotba 2016. június 1-jén került, de a tényleges termelést az eszköz csak 2016. augusztus 1-jén kezdte meg. A termelő berendezés egyik központi elemét az 5. évben cserélni kell, amelynek a bekerülési értéke 120 MFt.

A következő év végén, 2017.12.31-én az eszköz által gyártott termékek piaca igen erőteljes visszaesést mutatott, mert elterjedt az a hír, hogy az adott termék nagyon egészségtelen, így a kereslet drasztikusan visszaesett. HONT, ha el kívánja adni a gépet, akkor 640 MFt körüli értéket kapna. Ezen túl még számolnia kell a 4 MFt értékesítési költséggel a vevő keresés és az eszköz leszállítása miatt. Az eszköz használati értékét megvizsgálva arra jutottak, hogy a következő 8 évre évente 105 MFt nettó pénzbevételre számíthatnak. (A fél évvel ne számoljon!) Az eszköztől elvárt hozam 6%.

**FELADATOK**

1. Határozza meg a gép bekerülési értékét és a 2016. december 31-re vonatkozó mérlegértékét (amellyel a pénzügyi kimutatásokban szerepel)!
2. Határozza meg az eszköz 2017. december 31-ei értékét és vizsgálja meg, hogy szükséges-e értékvesztés elszámolása! Számításait rögzítse!

**MEGOLDÁS**

**3A) Feladat megoldása**

1. Hátrányos szerződés, céltartalék, amelynek összege 9 MFt, mivel a két cash flow kiáramlás közül ez az alacsonyabb összegű.

2. Befektetési célú ingatlannak kell minősíteni és elkülönítetten kell megjeleníteni a befektetett eszközök között. Dönteni kell arról is, hogy valós értéken értékelik vagy bekerülési értéken. Valós érték esetén: 600-575 = 25 M Ft eredmény csökkentő hatás, az eszköz mérlegértéke 575 MFt lesz. Bekerülési érték esetén = (600-100)/ 40x 11/12 = 11,46 MFt értékcsökkenés, mérlegérték = 600- 11,45 = 588,55 MFt. A kieg. mellékletben be kell mutatni valós értékét.

3. Az aktiválható összeg az 50 M Ft 80%-a, azaz 40 MFt, mivel augusztus 1 után támasztható alá a megtérülés. Értékcsökkenést kell elszámolni 6 év alatt, mert van határozott hasznos élettartam, ami nem meghosszabbítható. Nettó érték = 40 / 6/ 12 \* 1 = 40 – 0,55 = 39,4 MFt

4. A kedvező opció fennáll, így ez az ügylet nem operatív, hanem pénzügyi lízing. A lízing időtartama is a hasznos élettartam jelentős részét lefedi, így ez is a pénzügyi lízing mellett szól.

Ki kell számolni az eszköz bekerülési értékét: 3 MFt AF(6 év, 8%) + 0,2 MFt (6. év, 8%) =

3 x 4,6229 + 0,2 x 0,6302 = 13,87 +0,13 = 14 MFt.

5. Az ügylet operatív visszlízing. A HONT Kft. az eszközét eladja, majd visszabérli. A bérleti körülmények, mint a futamidő, gazdasági élettartam operatív lízingre utal. Nettó érték = 160, eladási ár = 165, nyereség = 5, de nem kell elhatárolni, mert a valós érték és a nettó érték különbsége 1,8 MFt/hó x 6 hó + 2,2 MFt/ hó x 30 hó = 10,8 + 66 = 76,8 MFt / 36 hó = 2,13 MFt / Hó. 2016. szeptember 1-től = 4 hó x 2,13 = 8,5 MFt a 2016. évi költség és 5 MFt az adott évre elszámolandó, értékesítésből származó nyereség.

**3B) Feladat megoldás**

Bekerülési érték

Vételár 2, 5 M€ x 315 = 787, 5 MFt

Szállítás 16 MFt

Üzembe helyezés 5 MFt

ARO 4 x 0,6139 = 2,45

Összesen 810,95 MFt

Értékcsökkenés

Központi elem = 120 / 5 / 12 x 7 = 14 MFt

Többi = (810,95-120) / 10 / 12 x 7 = 40,3 MFt

2016. 12.31 Nettó érték = 810,95 – 14 – 40,3 = 756,65 MFt

2017. értékcsökkenés = 24 + 69 = 93

2017. 12.31. nettó értéke = 663,65 MFt

Valós érték értékesítési költséggel csökkentve = 640-4 = 636 MFt

Használati érték = 105 x 6,2098 = 652 MFt

Értékvesztés = 663,65 – 652 = 11,62 MFt

Nettó érték 2017.12.31. = 652 MFt